РЕПУБЛИКА СРБИЈА

НАРОДНА СКУПШТИНА

Одбор за здравље и породицу

18 Број: 06-2/367-19

21. јануар 2020. године

Б е о г р а д

ЗАПИСНИК

24. СЕДНИЦЕ ОДБОРАЗА ЗДРАВЉЕ И ПОРОДИЦУ

ОДРЖАНЕ 26. ДЕЦЕМБРА 2019. ГОДИНЕ

Седница је почела у 14,00 часова.

Седници је председавао доц. др Дарко Лакетић, председник Одбора.

Седници су присуствовали чланови Одбора: др Љубица Мрдаковић Тодоровић, др Радослав Јовић, проф. др Милан Кнежевић, др Драгана Баришић, др Милован Кривокапић, др Данијела Стојадиновић, др Даница Буквић и др Светлана Николић Павловић.

Седници Одбора је присуствовао заменик одсутног члана Одбора др Марко Зељуг (др Десанка Репац).

Седници нису присуствовали чланови Одбора: Ружица Николић, Немања Шаровић, Владимир Ђурић, проф. др Душан Милисављевић, др Муамер Бачевац, др Драган Весовић и проф. др Жарко Кораћ, као ни њихови заменици.

Седници је присуствовао и др Горан Стаменковић, помоћник министара здравља у Сектору за инспекцијске послове.

На предлог председника Одбора, једногласно, усвојен је следећи:

Д н е в н и р е д

1. Разматрање представки грађана и организација;
2. Разно.

Пре преласка на разматрање утврђеног дневног реда, усвојен је, без примедаба, Записник 23. седнице Одбора, која је одржана 15. новембра 2019. године.

Прва тачка дневног реда – **Разматрање представки грађана и организација**

Председник Одбора доц. др Дарко Лакетић је нагласио да су народни посланици изабрани представници грађана у парламенту и да овај одбор редовно разматра представке грађана и организација сагласно својој представничкој и контролној улози. Радна група Одбора је размотрила нове представке и припремила предлоге за њихово решавање, о чему ће Одбор известити др Драгана Баришић.

1. Подносилац: Жељко Вилотијевић, лекар спец. психијатар (07-2306/18 од 9.10.2019.)

**Предмет:** Петиција 4.265. грађана Србије на будући Предлог Грађанског законика, односи се на заштиту достојанства, здравља и интегритета породице као једног од најважнијег темеља друштва. Наиме грађани који су поднели ову петицију захтевају да се у делу који регулише односе између родитеља и деце усвоји међународни стандард који сматра оправданим понашање родитеља које је у „најбољем интересу детета“, а то подразумева и примерено физичко кажњавање детета, када је то неопходно. С тим у вези грађани траже да се обуставе сви покушаји да се угрози достојанство и ауторитет родитеља, оца и мајке, кроз потенцијалне нове законске норме. Грађани сматрају да је неотуђиво право родитеља да васпитавају децу у пуном родитељском капацитету који повремено, када је то нужно, подразумева и примерено физичко кажњавање. Сматрају и да је неотуђиво право детета да се о њему брину и да га васпитавају његови родитељи, и да се то право сме нарушити само у посебним, ретким ситуацијама које су регулисане постојећим законским нормама које штите децу од физичког и психичког злостављања и занемаривања. Предлог Радне групе: Петиција је упућена Одбору за уставна питања и законодавство НСРС, који је исту уступио Одбору за здравље и породицу на разматрање. Предлаже да се са петицијом упозна и Министарство правде односно Радна група која ради нацрт Грађанског законика.

1. Подносилац: Савез удружења добровољних давалаца крви РС (06-2798/19 од 13.11.2019.)

**Предмет: Предлог** за организовање заједничког радног састанка са представницима Министарства здравља, Управе за биомедицину, Института за трансфузију крви, Црвеног крста Србије и Министарства надлежног за послове рада, запошљавања, борачка и социјална питања на тему: ''Непосредни ефекти досадашње примене Закона о трансфузијској медицини на активности УДДК и нови начин организовања акција добровољних давања крви на терену- негативни ефекти и последице''. Предлог Радне групе: Представку доставити Министарству здравља на разматрање.

1. Подносилац: Милан Миленковић, Власотинце (07-616/18-23,18-24; 07-1083/18-3, 18-4, 18-5, 18-6, 18-7, 18-8 , 18-9; од 13.11.2019; 18.11.2019; 21.11.2019; 22.11.2019; 26. 11.2019, 6.12. 2019, 18.12.2019, 24. 12.2019. и 26. 12. 2019.)

**Предмет: Притужбе на поступање Полицијске управе Лесковац.** Одбор се на седници одржаној 13. јуна 2018. године, упознао са представком Милана Миленковића, коме је како наводи, као ухапшеном лицу у пратњи полицијског службеника, дана 1. септембра 2014. године, у Општој болници Лесковац, ускраћено право на пружање медицинске помоћи. Одбор је тражио од Министарства унутрашњих послова да Одбор обавестe о процедури поступања у наведеној ситуацији. Предлог Радне групе: Одговор МУП-а поводом овог питања још није примљен. С обзиром на то да именовани доставља Одбору бројне представке које су нејасне, неразумљиве и конфузне садржине, уз које прилаже оригинале личних докумената (радну, здравствену књижицу), служба Одбора је обавестила о томе полицијску станицу у Власотинцу у намери да безбедно врати ова документа која су лицу неопходна за остваривање права.

1. Подносилац: Далиборка Марковић (07-2892/19 од 25. 11. 2019. године)

**Предмет:** Апел за помоћ ради лечења 19. годишњег сина, који је оболео од Т-ћелијског нон-Хочкин лимфом-дифузни (НХЛ). Примио је четири блока терапије на дечијој онкологији и хематологији у Новом Саду. Болест се вратила у фебруару ове године. Једино решење за ову болест је трансплантација матичних ћелија хематопоезе где је донор рођена сестра. Очајни родитељи траже помоћ државе и апелују да се пронађе центар у иностранству који би урадио операцију. Предлог Радне групе: У оваквим хитним случајевима став је да Одбор одмах реагује и испита све неопходне чињенице поводом лечења дечака, контактира РФЗО, Министарство здравља односно Буџетски фонда за лечење у иностранству, надлежну Клинику, као и родитеље, ради покретања правне процедуре за лечење детета у иностранству. У року од десетак дана од пријема представке, уз сву потребну правну помоћ у овом поступку, дечак је 9. децембра 2019. године, о трошку РФЗО-а упућен на лечење у Италију, заједно са сестром која је донор. Одбор је и даље у контакту са родитељима и прати стање детета.

1. Подносилац: Застава Завод за здравствену заштиту радника д.о.о. Крагујевац - прим. др сц.мед. Антонио Димитровски, директор (07-2894/19 од 25. 11. 2019. године)

**Предмет:** Молба да се овој здравственој установи, која у примарној здравственој заштити збрињава преко 32.000 грађана - осигураника Града Крагујевца, поред већ Кадровским планом за 2018. годину утврђеног броја запослених у Заводу (највише 201, од чега највише 156 запослених који обављају послове за потребе обавезног здравственог осигурања на основу уговора са РФЗО), омогући запошљавање на основу уговора са РФЗО-ом и 14 радника који обављају посао у примарној здравственој заштити у овој установи, с обзиром на то да Завод без тог броја радника на примарном нивоу не би могао да функционише. Предлог Радне групе: Представку доставити Министарству здравља – Сектору за организацију здравствене службе, на надлежност уз сугестију Одбора да се сагледају све правне и финансијске могућности за оправдане захтеве ове значајне здравствене установе која превасходно лечи раднике компаније Застава Крагујевац али и друге грађане Крагујевца.

1. Подносилац: Светлана Димитријевић, Београд (07-3108/19 од 20. 12. 2019. године) **Предмет:Подносилац представке је мајка детета које је рођено 1. октобра 2007. године, и којем је од треће године живота дијагностикована спинална мишићна атрофија - тип 2. Од јуна 2014. године долази до наглог погоршања стања, од када девојчица не може самостално да се краће. Дете се лечи на Клиници за неурологију и психијатрију за децу и омладину у Београду, и у извештајима ове клинике саветује се операција кичме јер болест прогресивно напредује. Велико охрабрење настаје крајем 2017. године, од када је лек Спинраза доступан и у нашој земљи. Њеном детету је конзилијарним мишљењем предложено као приоритет лечење овим леком, али га дете још увек није добило. Након апела родитеља, у РФЗО-у их информишу, да у њиховој документацији пише да је код детета заступљен блажи облик болести, што је очигледна грешка, јер је чак последњим конзилијарним мишљењем у 2019. години, детету написана дијагноза СМА тип 3. Детету је у међувремену оперисана кичма а наведени лек још није добило о трошку РФЗО-а. Моли Одбор да помогне, с обзиром на то да дете испуњава све услове за овај лек што се види из приложеног конзилијарног мишљења надлежне клинике**.**** Предлог Радне групе: Представку упутити РФЗО-у, с молбом да предмет размотре сагласно oдредби члана 66. став 2. Закона о здравственом осигурању, којом је прописано да се осигураном лицу обезбеђује и лек који није на Листи лекова, а медицински је неопходан за лечење, под условима утврђеним општим актом из члана 133. овог закона.

**РАДИ УПОЗНАВАЊА:**

1. Одбору упућен позив Удружења коронарних јединица Србије за Трећи интернационални конгрес овог удружења, који се одржава 2. и 3. новембра 2019. Године, Београд, хотел Фалкенштајнер.
2. Одбору упућен позив Клиничког центра Србије за Симпозијум поводом обележавања 95 година Клинике за ОРЛ и МФХ Клиничког центра Србије у организацији Удружења оториноларинголога, који се одржава 12. и 13. децембра 2019. године, Београд, хотел Хилтон.

ОДГОВОРИ:

1. Министарство здравља, Сектор за инспекцијске послове, 17.10.2019. године, проследило је одговор на представку Давида Кецмана, број 07-2070/19-1, поводом његове тврдње да му у ДЗ Врачар није пружена адекватна здарвствена услуга. Министарство обавештава да је у вези са овим предметом започет поступак организовања ванредне спољне провере квалитета стручног рада у поменутом дому здравља у вези са лечењем Давида Кецмана.
2. Министарство здравља, 29.10.2019. године, проследило је одговор на представку Синдиката лекара и фармацеута Србије, број 07-2357/19, у вези са повећањем плата здравствених радника.
3. Министарство трговине, туризма и телекомуникација, 30.10.2019. године, проследило је одговор на представку управника зграде у Београду, број 07-1999/19, у вези са захтевом да се правилником уреде услови и начин обављања угоститељске делатности, те опремање уређајима за одвођење дима, паре и мириса као и других непријатних емисија. Министарство сугерише да Град Београд у оквиру законом прописаних овлашћења, донесе акт којим ће се ближе прописати ови услови.
4. Министарство за рад, запошљавање, борачка и социјална питања, проследило је одговор на представку, број 06-1554/19-4, поводом права на плаћено одсуство од два узастопна дана за сваки случај добровољног давања крви рачунајући и дан давања крви. У мишљењу наводе да се запослени коме је ускраћено право из члана 77. Закона о раду може обратити Инспекторату за рад ради остваривања и заштите својих права.

У дискусији поводом ове тачке дневног реда учествовали су: доц. др Дарко Лакетић, др Радослав Јовић, проф. др Милан Кнежевић ипомоћник Министарства здравља др Горан Стаменковић.

Председник Одбора доц. др Дарко Лакетић је поводом представке Савеза удружења добровољних давалаца крви Републике Србије подржао предлог Радне групе да Савез своју иницијативу поднесе Министарству здравља, с обзиром на то да је Закон о трансфузијској медицини већ донет. Поводом представке под редним бројем 4, коју је поднела мајка детета којем је неоходна трансплатација матичних ћелија хематопоезе, обавестио је Одбор да су на његову иницијативу, а имајући у виду хитност здравственог стања оболелог дечака, контактиране релевантне институције ради покретања правне процедуре за лечење детета у иностранству, који се у овом тренутку налази на лечењу у Италији. Поводом представке под редним бројем 5. сматра да је оправдан захтев Завода за здравствену заштиту радника Заставе д.о.о. Крагујевац, да се основу уговора са РФЗО-ом омогући запошљавање 14 радника који обављају посао у примарној здравственој заштити у овој установи, јер без тог броја здрвствених радника на примарном нивоу Завод не би могао да функционише, као и да ка овој установи гравитира преко 32 хиљаде грађана.Такође, оправдан је и захтев изнет у представци под редним бројем 6, коју је поднела **мајка детета којем је од треће године живота дијагностикована спинална мишићна атрофија - тип 2, а којем је због административне грешке ускраћено право на лечење одговарајућим леком**. На основу сагледане документације и на основу конзилијарног мишљења, овом детету припада лечење одређеном терапијом коју не добија. Предлогом решења Радне групе се тражи да се овај проблем реши у складу са Законом о здравственом осигурању. Предложио је да Одбор и убудуће, када се представка тиче лечења и захтева промптно реаговање, повери секретару да у име одбора одмах реагује, контактира надлежне инситуције и испита све неопходне чињенице поводом случаја како би се реаговало у кратком року и на најхуманији начин по пацијента.

Др Горан Стаменковић, помоћник министара здравља у Сектору за инспекцијске послове, истакао је да Министарство разматра све представке које им Одбор упути, да се труде да на исте брзо одреагује, те да је свака сугестија ради боље сарадње или решавања неког питања из области здравства увек добродошла.

Радослав Јовић је предмет представке под редним бројем 1, којом је неколико хиљада грађана Србије поднело петицију на Предлог грађанског законика, оценио као веома значајну за овај одбор, будући да се ово тело бави и питањима породично-правне заштите и друштвене бриге о породици. Слаже са са изнетим ставом у овој петицији да је примерено физичко кажњавање детета, када је то неопходно, оправдано. Наиме, ако држава може да примени силу на 18-годишњаку у случају када крши норме, онда ни родитеље не треба лишавати права на примерено физичко кажњавање у одрастању деце, јер то види као вид превенције каснијег деликвентног понашања деце и препуштања држави бриге о њима. Дели мишљење са грађанима који сматрају да се овом забраном угрожава достојанство и ауторитет породице. Нагласио је да наша држава у регулисању односа између родитеља и деце не би требало олако да прихвата скандинавска решења, јер народи са тих простора имају другачији менталитет и њихова законска решења нису увек применљива на наше услове живота. Додао је да постоји доста полемика у нашем друштву поводом овог питања и да треба бити посебно обазрив када се буде давало мишљење о овом законском предлогу.

Проф. др Милан Кнежевић је изразио неслагање са претходно изнетим ставом о употреби силе у васпитавању деце у одређеним ситуацијама и додао да је ова тема изузетно комплексна, мултидисциплинарна и суптилна, те да као таква захтева озбиљну стручну дебату. Сматра да са децом треба разговарати и бити изузетно стрпљив, као и то да овој проблематици треба стручно приступити, с обзиром на то да има деце која су генетски предодређена да буду хиперактивна и јачег темперамента. Зато сматра да овом питању треба обазриво приступити и да треба наћи решење у циљу заштите и родитеља и деце, као и добробити државе и друштва.

Председник Одбора је истакао да је тема породице значајна за овај одбор, као и за друштво, те да о овој теми можемо очекивати различита мишљења. Предлог Радне групе Одбора да са овом петицијом упозна и Министарство правде је оправдан, с обзиром на то да је овај законик у њиховој надлежности.

Након завршене дискусије, Одбор је једногласно (за 10 гласова, од укупно 10 присутних) усвојио Предлог Радне групе за поступање по представкама.

Друга тачка дневног реда **–Разно**

Поводом ове тачке дневног реда, није било предлога ни дискусије.

Седница је завршена у 14,30 часова.

СЕКРЕТАР ПРЕДСЕДНИК

Божана Војиновић Доц. др Дарко Лакетић